kaerle etc. doen condt allen lieden nu zynde ende namaels
wesende dat wy ontfaen hebben die oitmoedige supplicatie
van janne vander straten poirtere onsen stat van loevenen inhoudende
hoe dat hy op sinte martens dach lestleden naeder noenen
sadt ende dranck mit twee geselle onser voirs. stadt van
loevenen in een cabaret totten avont toe comende inden doncker
uuyt den voirs. cabarette quamen aldaer lyden ende passeren
twee andere gesellen der voirs. onsen stadt den welcken des
suppliants gesellen van stonden aenen opliepen ende mit hueren
zweerden oft daggen op hen sloegen ende hen quetsten soe
dat de voirs. gesellen die vlucht namen ende lieten
een van hueren bonnetten mit een silvere teykene ende een
hantbusse vallen waertoe die suppliant nyet doen en dede
noch doen en wilde ende oick en hadde hy dagghe noch
andere messen aen hem mair is waer nae dat zyn
gesellen ende die twee gesellen die de vlucht genomen
hadden van hem suppliant gegaen waeren dat hy vindende
die voirs. bonnette ende busse die selve opnam ende
dair mede in een lichter vrouwen huys ginck slapen
aldair hy het teeken wesende aen die bonnetten by
hem opgenomen den weerdt vanden huyse vercochte
ende des ander daichs die busse aen een smit vermangeld
tegens een nagel messe ende hadde viere ende eenen
halven stuvers toe hem jackterende dat hy die voirs.
bonnette ende busse zekeren clercke genomen
hadde wair om die voirs. suppliant hoe wel hy
partien dair af heeft doen restitueren gevangen
is inden handen van onsen meyere onsen voirs. stadt
van lovenen ende hoe wel hy onnoeselick aen dit
ongeluck gecomen is ende zyn onnooselheyt wel
gethoent heeft mits dat hy hem willichlycken
ende op woirden gevangen gegeven heeft ende
dat hy oick noyt andere quade stucken gedaen en heeft
soe beducht hy hem nochtans dat de voirs. meyere
hem van straten rooff soude willen calengeren ende
voere alsulck tegen hem procederen ten waere dat
hem onse gracie ende misericordie hier op verleent
wordde om de welcke gracie hy ons zeere
oitmoedelyck heeft gebeden soe eest dat wy
desen aengesien geneycht wesende ter beden vanden
suppliant ende hem willende gracie voere rigeur van
rechte prefereren den selven suppliant inden gevalle als
boven hebben vergeven ende quytgeschonden
vergeven ende scelden quyte uuyt zunderlinger
gracien mits desen onsen brieve die feyte ende
mesdaden by hem boven vercleert mit alle peyne
criminele ende corporele dair inne hy ter saken als
voere soude mogen gevallen zyn ende tegens ons
ende justicie misdaen hebben ende hem gerestitueert
dien aengaende tot zynder goeden famen namen ende tot
allen zynen goeden op dat hy eenige hebbe gelyck
hy was voere de toecompste vanden voirs. stucke
ende feyte soe verre die selve zynen fame ende name
dair mede gecedeert oft vermindert zyn geweest
imponerende hier op een eeuwich geswych ende silencie
onsen procureur general in brabant onsen meyere van loevenen
ende van thienen ende allen anderen onsen ende onser
vassallen richteren ende dieneren dien dit eenichsins
aengaen sal mogen behoudelyck dat de suppliant
gehouden sal zyn partien geinteresseerde satisfactie
ende beternisse te doene soe verre des behoefft
ende egheenen gedaen en zy ende die voirs.
misdaden ende feyten aen ons te beteren civilic alleenlyck
ende tot dien te betalene die costen van justicien hier
om gedaen ende oft te doene ter arbitragien ende taxatien
van onsen lieven ende getruwen cancellier ende
luden van onsen rade geordineert in brabant die
wy dair toe committeren by desen ontbieden dair
om ende bevelen den voirs. onsen cancellier ende
luden van onsen voirs. rade dat geroepen voere
hen die ghene die daer toe behooren geroepen
te zyne zy procederen wel ende getruwelick tot
interinemente ende verificatie van desen ende totter
taxatien ende moderatien vanden voirs. civilder
beternissen ende costen van justicien ende dat gedaen
ende die voirs. civile beternisse getaxeert wesende
ende betaelt in handen vanden ghenen van onsen
ontfangeren dien dat behoirt die welcke
gehouden wordt tot onsen proffyte daer af rekeningen
bewys ende reliqua te doene tallen tyden als hy
des sal wordden versocht zy onsen meyere van loevenen
ende alle andere onse richteren officieren ende dieneren
met oic vanden smalen heeren ons voirs. lants van
brabant dien dat aengaen sal mogen den suppliant van
desen onsen gracien ende perdoenen inden manieren boven
verclaert doen laten ende gedoogen peyselic
vredelic ende eeuwelic genyeten ende gebruycken
zonder hem daer inne te doene oft te laten gescieden
in zynen lyve oft goeden ennigen hyndere stoot oft
letsel ter contrarien ende zynen persoen soe verre
hy noch gevangen sidt met oic zyne goeden
terstont ontslaen ende doen ontslaen want ons
alsoe gelieft ende ten eynde dat dit vaste ende
gestentich blive tot eeuwigen dagen hebben wy
onsen zegel hier aen doen hangen behoudelyck ons
onsen rechte ende anderen den hueren in allen gegeven
in onsen stede van ghendt inde maent van
decembri int jair ons heeren duysent vyfhondert
tweeentwintich ende van onsen rycken te
wetene vanden roomschen van hongrien etc. tvierde
ende van spaengnen ende andere etc. tsevenste
aldus stont gescreven boven opte plycke byden
keyser in zynen rade ende geteekent h de hane
ende noch visa
gecollacionneert metten
originale by my